b'\n_START_ARTICLE_\nSword of Mana\n_START_SECTION_\nPelaaminen\n_START_PARAGRAPH_\nSword of Mana on pelisarjansa toiminnallista pelimekaniikkaa noudattava roolipeli, jossa k\xc3\xa4ytet\xc3\xa4\xc3\xa4n Secret of Manassa ensimm\xc3\xa4isen kertaa esiintynytt\xc3\xa4 ympyr\xc3\xa4nmuotoista ikonivalikkoa. Pelin Mystic Questist\xc3\xa4 eroavia muutoksia ovat Game Boy Advance -tasoinen grafiikka ja \xc3\xa4\xc3\xa4nenlaatu. Pelaajalle annettavia teht\xc3\xa4vi\xc3\xa4 on my\xc3\xb6s laajennettu._NEWLINE_Aloittaessaan pelin pelaajan on valittava hahmokseen toinen Sword of Manan mies- ja naispuolisesta p\xc3\xa4\xc3\xa4henkil\xc3\xb6st\xc3\xa4, joka on my\xc3\xb6s itse nimett\xc3\xa4v\xc3\xa4. Valinta ei vaikuta pelin tarinaan, vaikka hahmojen teht\xc3\xa4v\xc3\xa4t ovatkin kesken\xc3\xa4\xc3\xa4n erilaiset. Pelin aikana p\xc3\xa4\xc3\xa4hahmo saa my\xc3\xb6s useita liittolaisia, jotka taistelevat t\xc3\xa4m\xc3\xa4n rinnalla yksi kerrallaan. Pelaaja voi halutessaan ohjata apuria itse. Automaattiohjauksessakin hahmon k\xc3\xa4ytt\xc3\xa4ytymiseen voidaan vaikuttaa eri toimintoja tarjoavilla valikkoasetuksilla._NEWLINE_Sword of Manan taistelut k\xc3\xa4yd\xc3\xa4\xc3\xa4n muiden Seiken densetsu -pelien mukaisesti reaaliajassa. Hahmoille liitett\xc3\xa4vi\xc3\xa4 aseita on yhdeks\xc3\xa4\xc3\xa4 eri tyyppi\xc3\xa4. Pelin naisprotagonisti k\xc3\xa4ytt\xc3\xa4\xc3\xa4 aloitusaseenaan sauvaa; miespuolinen p\xc3\xa4\xc3\xa4henkil\xc3\xb6 aloittaa puolestaan miekalla. Taisteluymp\xc3\xa4rist\xc3\xb6iss\xc3\xa4 on esill\xc3\xa4 mittari, joka kasvaa pelihahmon tekemien iskujen my\xc3\xb6t\xc3\xa4. Mittarin t\xc3\xa4yttyess\xc3\xa4 hahmo voi suorittaa tavallista voimakkaamman hy\xc3\xb6kk\xc3\xa4yksen. Aseiden lis\xc3\xa4ksi pelaaja voi hy\xc3\xb6dynt\xc3\xa4\xc3\xa4 my\xc3\xb6s Mana-henkien voimaa, jonka avulla voidaan tehd\xc3\xa4 hy\xc3\xb6kk\xc3\xa4yksi\xc3\xa4 ja pelihahmoa voimistavia loitsuja. Henki\xc3\xa4 on yhteens\xc3\xa4 kahdeksan, ja niist\xc3\xa4 kukin edustaa tietty\xc3\xa4 elementti\xc3\xa4.\n_START_SECTION_\nJuoni\n_START_PARAGRAPH_\nMystic Questin tavoin Sword of Manan p\xc3\xa4\xc3\xa4vihollinen on vaikutusvaltainen Pimeyden lordi (engl. Dark Lord), joka on ottanut h\xc3\xa4vitett\xc3\xa4v\xc3\xa4kseen kaikki Mana-voimaa vaalivat valtakuntansa asukkaat. H\xc3\xa4nen vastustajikseen asettuvat kaksi nuorukaista, joista kumpikin on kokenut menetyksen valtiaan toimeenpanosta: 10 vuotta ennen tarinan varsinaista alkua miespuolinen sankari j\xc3\xa4i orvoksi, kun taas sankarittaren Mana-kyl\xc3\xa4ksi kutsuttu kotipaikka tuhottiin. Kaksikko yritti paeta Pimeyden lordin joukoilta, mutta vain sankaritar p\xc3\xa4\xc3\xa4si pakoon; toisesta taas tuli n\xc3\xa4yt\xc3\xb6staisteluihin osallistuva orja._NEWLINE_Toisistaan erossa olleet p\xc3\xa4\xc3\xa4henkil\xc3\xb6t kohtaavat j\xc3\xa4lleen toisensa, kun sankari pakenee ankeasta asuinpaikastaan ja pelastaa yh\xc3\xa4 muistamansa tyt\xc3\xb6n vihollisen hy\xc3\xb6kk\xc3\xa4ykselt\xc3\xa4. Apuaan nuorukaisille tarjoaa viisas Cibba. H\xc3\xa4nelt\xc3\xa4 sankari saa kuulla voimakkaasta Manan miekasta, jolla Pimeyden lordi voidaan kukistaa.'